ועדת החוקה, חוק ומשפט, כנסת 18, פרוטוקול מספר 184, 2010-04-26 11:45

אברהם מיכאלי: אנחנו פותחים ישיבה חדשה של ועדת החוקה, חוק ומשפט.

אברהם מיכאלי: הנושא הוא אישור צו הגנת הפרטיות (קביעת גופים ציבוריים) (תיקון), התש"ע-2010.

אברהם מיכאלי: בקשת משרד המשפטים.

אברהם מיכאלי: מי מציג את הבקשה?

אברהם מיכאלי: בבקשה.

שי סומך: כידוע, הממשלה גיבשה הסדר שמקנה הנחות לניצולי שואה בתרופות שנכללות בסל הבריאות.

שי סומך: ההסדר הזה מופעל על-ידי הרשות לזכויות ניצולי שואה במשרד האוצר.

שי סומך: ואני מציע, ברשותו של אדוני היושב-ראש, שאחרי שאני אסיים את דברי, מנהלת הרשות, הגברת עופרה רוס תציג את ההסדר.

שי סומך: יישום ההסדר מחייב העברת מידע ממשרד האוצר אל קופות החולים.

שי סומך: מדובר בהעברת מידע מגוף ממשלתי לגוף פרטי.

שי סומך: העברת מידע כזאת מצריכה התקנה של צו, לפי חוק הגנת הפרטיות, והצו שמונח לפניכם הוא הצו שמאפשר את העברת המידע.

שי סומך: בצו הזה אפשרנו לניצול שואה שמבקש להתנגד להעברת המידע להתנגד בכתב, ואם הוא יתנגד, המידע לא יועבר.

שי סומך: משמעות ההתנגדות היא שהוא גם מוותר על הזכויות שלו, כי אי-אפשר להפעיל את ההסדר בלי העברת המידע.

שי סומך: עוד כללנו בצו אפשרות להעביר מידע גם בהסדרים עתידיים, ואנחנו מבינים שעשויים להיות הסדרים כאלה, שיקנו הנחות בתרופות לניצולי שואה, כאשר יהיה מדובר בהסכם בין למשל החברה הממשלתית להשבת הרכוש לבין קופות החולים.

שי סומך: אנחנו מבקשים שיהיה אישור של שר המשפטים להסכם הזה, כדי להבטיח שתישלח הודעה לניצולי השואה, ובהודעה הזאת ייאמר שיש להם אפשרות להתנגד להעברת המידע, אם יש צורך בהודעה כזאת.

שי סומך: יכול להיות שלא יהיה צורך בהודעה כזאת, בהתאם לנסיבות של כל הסכם והסכם.

שי סומך: זה הצו שאנחנו מבקשים לאשר.

זאב בילסקי: אין לנו הרבה קליינטים כאלה שאנחנו הולכים להעביר להם רשימות.

זאב בילסקי: פה מדובר על קופות החולים והחברה להשבת רכוש.

זאב בילסקי: האם הצו הזה כבר כולל את הפתרון להעברת רשימות לחברה להשבת רכוש, או שצריך לעשות הכול מחדש?

שי סומך: קודם כול, החברה להשבת רכוש מקבלת את המידע שמאפשר מתן המענק השנתי.

שי סומך: זה סיפור אחר, שלא טיפלנו בו, זה נושא פחות דחוף.

שי סומך: כאשר החברה להשבת הרכוש תיתן הנחה בתרופות – וצריך מידע און-ליין, לחברה הממשלתית אין מידע כל רגע ורגע מי זכאי – הצו הזה יאפשר את העברת המידע ממשרד האוצר אל קופות החולים, כדי לאפשר את מתן ההנחות שימומנו על-ידי החברה הממשלתית.

זאב בילסקי: כלומר, לך אין התנגדות במקום שכתוב "קופות החולים" שנוסיף "והחברה להשבת רכוש"?

שי סומך: אין צורך בזה.

שי סומך: המידע יועבר ממשרד האוצר אל קופות החולים, לצורך ההסכם שהחברה הממשלתית היא צד בו.

זאב בילסקי: מכיוון ששנתיים לא עשיתם שום דבר בעניין הזה.

זאב בילסקי: העניין הזה שכב.

זאב בילסקי: מאז החלטת הממשלה לתת הנחה לניצולי שואה בתרופות לא נעשה פה שום דבר, רק בימים האחרונים פה.

זאב בילסקי: ותיכף נברך על זה, אבל לפני שמברכים צריך להגיד גם את האמת.

זאב בילסקי: מה שקורה היום שההנחה שנותנים להם היא לא המקסימלית, היא הנחה לאחוזים, פירטתם את זה פה.

זאב בילסקי: יש לנו היום גוף, שנקרא "החברה להשבת רכוש", ששם בצד 25 מיליוני שקלים, או 20 מיליוני שקלים, אל תתפוס אותי במלה.

זאב בילסקי: הכסף מוכן אתמול, שלשום, לפני חודש, מחר.

זאב בילסקי: מה יקרה?

זאב בילסקי: ברגע שנאשר את זה, נבוא ונגיד: יש עוד גוף שיש לו כל כך הרבה כסף, הוא גם רוצה להשתתף בעניין הזה.

זאב בילסקי: למה שכבר עכשיו לא נסיים את כל הסיפור ונגיד "קופות החולים והחברה להשבת רכוש"?

אברהם מיכאלי: לא הבנתי למה אתה אומר שלא צריך?

שי סומך: הצו יאפשר.

שי סומך: אין צורך שמשרד האוצר יעביר לחברה להשבת רכוש את המידע לגבי הניצולים.

שי סומך: הוא בעצמו יכול כבר בערוץ המידע שיש לו להעביר לקופות החולים את המידע לגבי הניצולים שלגביהם תינתן ההנחה.

שי סומך: אין צורך שמשרד האוצר יעביר להשבת רכוש והחברה להשבת רכוש תעביר לקופות החולים.

שי סומך: דיברתי עם מרים רובינשטיין מהחברה להשבת רכוש, הם רצו לוודא שהצו יאפשר את מתן ההנחות, והיא השתכנעה שהצו יאפשר את מתן ההנחות.

אברהם מיכאלי: השאלה אם התוספת או ההוספה, זה כל המוסיף גורע או משהו מפריע לכם מעבר לזה?

אברהם מיכאלי: לא הבנתי.

שי סומך: אין דבר כזה.

ליאת בן-מאיר - שלום: הצו שמובא היום לאישורה של הוועדה כולל גם את ההרחבה הנוספת.

ליאת בן-מאיר - שלום: זה בדיוק מה שאמר חברי.

ליאת בן-מאיר - שלום: תוכלו לראות, כולל "הסכם בין מדינת ישראל לבין קופת חולים, וכן הסכם אחר שאישר שר המשפטים לעניין פסקת משנה זו בהודעה ברשומות".

ליאת בן-מאיר - שלום: למה הכוונה?

ליאת בן-מאיר - שלום: ככל שבעתיד יהיה הסכם.

אברהם מיכאלי: השר כבר אישר את הגוף שחבר הכנסת בילסקי מדבר עליו?

שי סומך: עדיין אין הסדר.

ליאת בן-מאיר - שלום: ככל שיהיה הסכם שהחברה תעניק הנחות לתרופות, ההסכם הזה יוכל להיות מאושר על-ידי שר המשפטים, ואז הוא נכלל בהסדר של הצו, זאת אומרת, זה "ניצול שואה שזכאי להטבות מקופת חולים לפי דין או הסכם".

ליאת בן-מאיר - שלום: זו בדיוק ההרחבה.

אברהם מיכאלי: השאלה אם צריך עוד פעם את ועדת החוקה כדי לאשר.

ליאת בן-מאיר - שלום: לא.

ליאת בן-מאיר - שלום: אני שוב אנסה להסביר.

ליאת בן-מאיר - שלום: קופת החולים כבר היום מוגדרת בצו הגנת הפרטיות כגוף ציבורי לעניין פרטי מידע מסוימים.

ליאת בן-מאיר - שלום: המבנה של צו הגנת הפרטיות הוא כזה שמגדיר גופים מסוימים כגופים ציבוריים שזכאים לקבל מידע, אבל מגדיר פרטי מידע מסוימים.

ליאת בן-מאיר - שלום: ההצעה כאן היא לכלול, לצורך מתן ההנחות בתרופות, פרטי מידע נוספים שיועברו במקרה הזה ממשרד האוצר לקופות החולים, כאשר זה לצורך אותן הנחות בתרופות שהממשלה החליטה לגביהן.

ליאת בן-מאיר - שלום: הצו כולל גם אפשרות להסכם עתידי, לרבות הסכם שיהיה בין החברה לבין קופות החולים.

ליאת בן-מאיר - שלום: הסכם כזה יוכל להיות מאושר על-ידי שר המשפטים, הוא לא יצטרך לשוב לוועדה, ואז אפשר יהיה להעביר את המידע.

זאב בילסקי: ההבדל בין שנינו שלך זה ברור ואני בעל הניסיון.

זאב בילסקי: כשדיברתי עם ידידי הטוב מהאוצר, הוא אמר לי: בילסקי, שמע, אני יודע לטפל בתקציב האוצר.

זאב בילסקי: לזה אני מומחה.

זאב בילסקי: תן לי כסף מהאוצר, אני יודע לטפל.

זאב בילסקי: אתה מספר לי על ציפורים על העץ- - -

2200: מניסיון הגמלאים זה לא כל כך בטוח.

זאב בילסקי: נניח שכן.

זאב בילסקי: בוא נאמר, הוא בחור אחראי, והוא אומר שהוא יודע לטפל בתקציב האוצר.

זאב בילסקי: אני אמרתי לו: למה לך ללכת רק על הכסף של האוצר, שהוא כסף שקשה לנו תמיד, כי הלוא אנחנו לוקחים אותו מאחד, מחסירים מהשני?

זאב בילסקי: אני נותן לך עוד שני מקורות, on the house: האחד זה החברה להשבת רכוש, והשני זה ועדת התביעות.

זאב בילסקי: הוא אומר: לצורך העניין, אם אתה רוצה לגמור מהר, אני יכול להסתמך על מה שיש לי.

זאב בילסקי: כיבדתי את זה.

זאב בילסקי: למה לכם להתנגד?

זאב בילסקי: אני אומר: בוא נכניס עכשיו- - -

אברהם מיכאלי: אתה אומר:

אברהם מיכאלי: נכניס את שני אלה וייוולדו חדשים.

זאב בילסקי: ייוולדו חדשים, נבוא- - -

שי סומך: לדעתנו זה נכלל גם עכשיו.

שי סומך: אם זה יניח את דעתכם, נוסיף.

זאב בילסקי: אני מודה לכם.

אברהם מיכאלי: אני באמת לא מבין את ההתנגדות.

שי סומך: אין התנגדות.

אברהם מיכאלי: אין לכם כוונה לשני גופים ידועים, כפי שחבר הכנסת בילסקי אמר.

זאב בילסקי: לדוגמה החברה להשבת רכוש תגיד לנציג האוצר: אני לא יכולה לתת לכולם.

זאב בילסקי: באג'נדה שלי אין לתת לכולם.

זאב בילסקי: הבן של רוטשילד יקבל השתתפות לתרופות?

זאב בילסקי: זה לא בשבילי.

זאב בילסקי: לא אספתי את כל הרכוש של ניצולי שואה כדי לתת את זה לבן של רוטשילד.

זאב בילסקי: אני רוצה להתמחות אך ורק באנשים שאני רוצה לתת להם.

זאב בילסקי: ניקח 7,000 איש.

זאב בילסקי: אם אני נציג האוצר, ואני מדבר בשמו עכשיו, אני אומר: אתה תיתן לאלה, אני אתן לאלה.

זאב בילסקי: לכן בואו נכניס את שני הגופים האלה בחבילה הזאת כבר עכשיו, שלא נצטרך לחזור לוועדה.

אברהם מיכאלי: מבלי לגרוע מסמכותו של שר המשפטים להוסיף עוד גופים כאלה ואחרים, שהלוואי שיוכלו לעזור.

חלי גיא-אלדר: השאלה מה המטרה.

חלי גיא-אלדר: החברה להשבת נכסים תשיב את הכסף לכל ניצול או שהיא בכל מקרה תעביר אותו לקופת החולים?

חלי גיא-אלדר: אם היא מעבירה לקופת החולים זה כבר נכלל.

שי סומך: אין לנו התנגדות להוסיף בהגדרת "הסכם" הסכם בין קופות החולים לבין החברה להשבת רכוש.

זאב בילסקי: אפשר גם להכניס את ועידת התביעות?

שי סומך: אני לא יכול לוודא שהם עושים מה שצריך.

שי סומך: זה גוף שאנחנו רוצים שיבוא אלינו ונבדוק אם הם באמת יידעו את ניצולי השואה על האפשרות להתנגד, ואז ניתן את האישור.

שי סומך: זה גוף זר, אבל הם יקבלו את האישור.

זאב בילסקי: חכמינו אמרו: תפסת מרובה, לא תפסת.

זאב בילסקי: אם הצלחתי עם החברה להשבת הרכוש- - -

חלי גיא-אלדר: איפה אתם רוצים להכניס את זה?

ליאת בן-מאיר - שלום: בהגדרת ההסכם.

שי סומך: בהגדרת ההסכם.

חלי גיא-אלדר: אתם רוצים בהגדרת ההסכם להכניס הסכם בין מדינת ישראל לבין החברה- - -

שי סומך: לא, בין החברה להשבת רכוש לבין קופות החולים.

אברהם מיכאלי: בנוסף לקופות החולים.

חלי גיא-אלדר: אין הסכם כזה כרגע.

אברהם מיכאלי: מה עוד רצית, זאביק?

אברהם מיכאלי: ועידת התביעות?

זאב בילסקי: רציתי גם את ועידת התביעות, אבל אני מפחד שאני אכשיל את הראשון אם אני אלחץ יותר מדי על השני, אז אני כבר לא יודע.

אברהם מיכאלי: מצד שני, אם יש לי פה הצהרה לפרוטוקול ששר המשפטים מתכוון לאשר את כל הגופים האלה, אני סומך גם על שר המשפטים קצת.

זאב בילסקי: הם יבואו אחר כך ויגידו: אתם צריכים להודיע מחדש בעיתונות, אתם צריכים להסכים.

אברהם מיכאלי: משרד המשפטים, איך כבר הצלחתם לפרסם את המודעות האלה בלי הצו?

אברהם מיכאלי: איך הצלחתם כבר לשלוח את כל המודעות לעיתונים?

שי סומך: זה לא אנחנו.

זאב בילסקי: אתה לא יודע מה הולך פה עכשיו.

זאב בילסקי: ההשגחה שלחה לנו בחורה בשם "עופרה רוס", תכף תשמע אותה.

זאב בילסקי: אני לא ראיתי בחיים שלי, ואני מבקש שיועבר גם ליושב-ראש הכנסת, בחיים לא היה צו שעבר כל כך מהר כמו הצו הזה.

זאב בילסקי: אנחנו ישבנו בוועדת הכספים של הכנסת, והיושב-ראש, ידידי גפני, אמר: צו, זה ייקח שנה עד שיבואו.

אברהם מיכאלי: תגיד לגפני שאנחנו ועדת החוקה, לא ועדת הכספים.

זאב בילסקי: אני אגיד לו עכשיו וגם יש לנו את עופרה רוס.

אברהם מיכאלי: מה קרה עם הפרסומים?

אברהם מיכאלי: רצתם לעיתונים.

עופרה רוס: אנחנו רגילים לעבוד בקצב הזה, והמשכנו לעבוד בקצב שאנחנו רגילים לעבוד בו.

אברהם מיכאלי: לא שמתם לב שאין צו?

אברהם מיכאלי: השאלה אם אנחנו רוצים עוד כמה דברים.

אברהם מיכאלי: לגבי צנעת הפרט, אני רוצה קודם כול לשמוע את האדם הכי מומחה בנושא של הגמלאים.

אברהם מיכאלי: מה רצית לומר לי על צנעת הפרט?

2200: אני חושש שיש יותר ויותר ניצול לרעה של הנושא של צנעת הפרט.

2200: כל פעם כשרוצים להשיג יעד אחר לכיסוי ישבן של עורכי דין, מיד מכניסים את צנעת הפרט.

2200: במה דברים אמורים לגבי הגמלאים?

2200: הקרנות הוותיקות של הגמלאים, זה עניין של למעלה מ-200,000 גמלאים.

2200: אנחנו מבקשים רשימות, זה נקרא "עמיתים", הגוף שמשותף לכל הקרנות.

2200: אומרים לנו: לא, אי אפשר, זה צנעת הפרט.

2200: אנחנו אומרים שאנחנו לא מבקשים לדעת כמה אדם מקבל לפנסיה, מבקשים רק לדעת את הכתובת, את הטלפון שלו – דברים אלמנטריים, כדי שנוכל לטפל.

2200: למעשה ארגוני הגמלאים לקחו עליהם חלק מתפקיד המדינה, הם מטפלים בכל הבעיות של הפרט שקשורות בנושא הזה.

2200: העלינו את זה כמה פעמים במסגרת של העמיתים, ובכל פעם אומרים לנו: יש ועדה משפטית, יש פה, יש שם.

2200: כשקראתי שהוועדה עומדת לדון בעניין – בנושא אחר – חשבתי שמן הראוי בכלל להביא את הנושא לדיון, אולי ראוי שהוועדה תחליט להקדיש לזה דיון עם שר המשפטים.

2200: במה מדובר?

2200: הרי לא ייתכן שאם מדובר על גמלאים, וגמלאים כל הזמן מתווספים, שלא ייתנו רשימה של המתווספים מפני שזה צנעת הפרט.

2200: על מה מדובר?

2200: מדובר על ארגוני גמלאים, שהם גופים ציבוריים, הם גופים שמטפלים.

2200: אין להם שום אינטרס מסחרי או אחר.

אברהם מיכאלי: ההערה שלך נשמעה, וצריך לשקול את הסוגיה שאתה מעלה, אבל לא בצו הזה.

אברהם מיכאלי: שר המשפטים העביר לי צו, אם אני אתחיל לשנות, הוא יגיד לי: אני אמשוך את הצו, וזאביק יגיד: המסכנים בעוד שנתיים לא יקבלו את התרופות.

2200: חלילה.

2200: עסקתי ב"עלייה ב'", ואני נגד כל דבר כזה.

2200: זו היתה הזדמנות עבורי.

2200: אין בדרך כלל הרבה הזדמנויות לדון בזה.

2200: האם הוועדה מוכנה להכניס לסדר-יומה דיון בנושא הזה של צנעת הפרט?

2200: מהם הגבולות?

2200: מה מותר ומה אסור?

2200: הרי אי-אפשר להתעלל, לפעמים אנחנו לא יכולים רק משום שזה צנעת הפרט.

אברהם מיכאלי: רשמנו את זה בפנינו, ואני אעביר ליושב-ראש הקבוע של הוועדה ששווה לקיים דיון בסוגיה העקרונית הזאת של צנעת הפרט, מי הם הגופים שרשאים לטובת האזרחים לקבל את זה במסגרת סטטוס כזה או סטטוס אחר.

אברהם מיכאלי: ואני, בלי נדר, כשהיושב-ראש הקבוע יחזור, אני אגיד לו שיביא את זה לתשומת ליבו.

2200: אנחנו מוכנים גם שיפוי.

2200: אמרנו שאם מישהו יתבע, אנחנו נשלם, מוכנים גם לזה.

אברהם מיכאלי: נבחן את זה במסגרת הדיון העקרוני.

אברהם מיכאלי: שאלה נוספת שלי לנציגי משרד המשפטים.

אברהם מיכאלי: מה קורה לגבי אלה שלא רוצים ששמם ייכלל ברשימה של הזכאים?

אברהם מיכאלי: אתם הצעתם דרך להעביר ואז למחוק?

זאב בילסקי: הם פרסמו מודעות בעיתונים.

זאב בילסקי: בכל העיתונים בשבועיים האחרונים היו מודעות, וכתוצאה מזה פנו אנשים שלא רצו, כלומר, ניתנה הודעה פומבית שכל מי שלא רוצה שהשם שלו יהיה ברשימה, והיו כמה כאלה, פנה, ולכן אנחנו היום יכולים לאשר את הצו, מכיוון שהשקיפות התבצעה, היתה הודעה לציבור.

עופרה רוס: בנוסף למודעות שפרסמנו פעמיים בשבוע, והקפדנו שההודעות יהיו ברורות, שלחנו לכל האוכלוסייה מכתבים, והם יכולים להתנגד.

עופרה רוס: כל מי שיתנגד, נוציא אותו מהקובץ שיועבר לקופת חולים.

אברהם מיכאלי: אפשר לדעת באיזה שפות פרסמתם?

עופרה רוס: פרסמנו בעברית.

אברהם מיכאלי: יש לנו פה הרבה מאוד זכאים שלצערם לא מדברים עברית, כמו קבוצה שעלתה מרוסיה.

עופרה רוס: מיידעים אותי שפרסמנו גם ברוסית.

אברהם מיכאלי: זאת הקבוצה הבולטת.

אברהם מיכאלי: יש עוד קבוצות, ותצטרכו לעמול קצת קשה כדי להגיע לאותם זכאים שלא דוברים לא עברית ולא רוסית.

אברהם מיכאלי: יש כמה קבוצות יוצאי צפון אפריקה, חלק מהם מבוגרים לצערנו, וגם לא יודעים לקרוא את השפה.

אברהם מיכאלי: מישהו צריך ליידע אותם.

אברהם מיכאלי: לא שאני חושב שיקרה חס ושלום אסון אם שמם יועבר, ואם הם לא ירצו, הם לא ייקחו את הזכאות שלהם.

אברהם מיכאלי: אם אנחנו מאשרים את הצו, במסגרת ההקפדה, אתם תצטרכו ליידע אותם אנשים, שלא יבואו אליכם בטענות אחר כך שהם לא ידעו.

עופרה רוס: יכול מאוד להיות שבצו האחרון שאנחנו מוציאים, ביום שישי הקרוב, נחשוב איזה שפות כדאי להוסיף, ונפרסם גם בשפות האלה.

עופרה רוס: יצא פרסום בשפות נוספות.

עופרה רוס: באמת היה כאן פרסום מאוד רחב, כולל המכתבים לכולם.

עופרה רוס: אם חלילה תקרה טעות, ואני מקווה שלא תקרה טעות, תמיד אנחנו יכולים להוריד את האדם מהקובץ.

אברהם מיכאלי: השיטה תהיה להעביר את הפרטים שלהם, ולא ההפך, כלומר, תעבירו, ואז יימחקו.

אברהם מיכאלי: נכון?

עופרה רוס: בדיוק.

אברהם מיכאלי: עורכת-הדין חלי גיא-אלדר, ההערות שלך.

חלי גיא-אלדר: בהקשר הזה אני רוצה לציין שכבר היום במודעות, בהמשך לשאלתך, הם ציינו שאפשר להתנגד להעברת המידע.

חלי גיא-אלדר: בחנו את הצו, זה צו מידתי גם מבחינת הפרטים שמתבקשים להעביר, שהם פרטים די מינוריים, גם מבחינת המטרה שלשמה מבקשים.

חלי גיא-אלדר: גם התוספת של ההסכם עם החברה להשבת נכסים כמובן מקובלת עלינו, אני רק מבינה שאין הסכם כזה עכשיו.

עידו בנימין: בימים אלה אנחנו עובדים על ההסכם הזה.

אברהם מיכאלי: אנחנו מאשרים בצו את העיקרון, שלא נצטרך עוד פעם להתווכח, או מישהו יביע הסתייגות כזאת או אחרת.

אברהם מיכאלי: אם נאשר את זה בצו, לכל הסכם שתגיעו אתם, אני מבין שהצו יכסה את זה.

חלי גיא-אלדר: אנחנו נכתוב, אם מקובל על כולם, "לרבות הסכם עם החברה להשבת נכסים", והשם המלא.

אברהם מיכאלי: זאביק, זה הגוף היחיד שביקשת?

זאב בילסקי: מה עם ה-"Claims", אתם בקשר אתם?

עופרה רוס: אנחנו בקשר עם ה-"Claims".

עופרה רוס: אתה מכיר אותי שאני לא אוהבת להקדים.

עופרה רוס: ברגע שיהיה מה להודיע, אנחנו נודיע.

עופרה רוס: כרגע אין תשובה מיוחדת.

זאב בילסקי: אגב, ועדת התביעות לא רק שמוכנה להיכנס, היא גם מוכנה להיכנס לתקופה ארוכה.

זאב בילסקי: אנחנו יכולים להגיע אתם להסכם למשל לעשר שנים.

זאב בילסקי: זה דבר פנטסטי, זה דבר מדהים.

זאב בילסקי: עם המדינה אי-אפשר להגיע להסכם לעשר שנים.

זאב בילסקי: עכשיו מדברים על שנתיים, אם נאשר במליאת הכנסת את התקציב הדו-שנתי.

זאב בילסקי: פה יש לך גוף שמוכן לחתום אתך לעשר שנים, גוף שעד היום עמד בכל המחויבויות שלו.

זאב בילסקי: אבל אם הם אומרים שרק החברה להשבת רכוש, ואחר כך זה, אני הולך אתם.

זאב בילסקי: היושב-ראש, מוכרחים לעשות פה משהו.

זאב בילסקי: הייתי מציע לך לפנות לשיאי גינס.

זאב בילסקי: אף פעם לא היה בכנסת צו שאושר כל כך מהר, ובאמת מגיע יישר כוח.

אברהם מיכאלי: תבוא בפעם הבאה לוועדת החוקה, תראה איך אנחנו עובדים פה.

זאב בילסקי: אדוני לא יתהדר, זה משרד- - -

אברהם מיכאלי: זה ייאמר לזכות היושב-ראש הקבוע ולזכות מנהלת הוועדה.

אברהם מיכאלי: יש לנו פה מנהלת ועדה שיודעת מה לשים לפני מה.

זאב בילסקי: איך היושב-ראש מפרגן לכם, אבל זה מגיע למשרד האוצר ולמשרד המשפטים.

עופרה רוס: משרד המשפטים עשה- -

זאב בילסקי: אם לא היה משרד המשפטים, לא היינו יושבים פה.

עופרה רוס: - -בראשותו של שי סומך.

אברהם מיכאלי: מי נמצא פה מהאוצר?

אברהם מיכאלי: אין פה נציגי אוצר.

אברהם מיכאלי: את נציגת האוצר?

אברהם מיכאלי: אין לך הסתייגויות, אני מבין.

עופרה רוס: לא, ממש לא.

אברהם מיכאלי: שלא יקרה שמישהו לא יביע את עמדתו.

אברהם מיכאלי: מי ממשרד הבריאות?

אברהם מיכאלי: מה עמדתכם?

ניר קידר: אנחנו תומכים בצו הזה.

אברהם מיכאלי: מי זה ממכבי שירותי בריאות?

יוסי קליימן: אני מהלשכה המשפטית.

יוסי קליימן: אין לנו הרבה התנגדות לצו הספציפי הזה.

יוסי קליימן: אני יודע שזה לא העניין פה, אבל אני מנצל את הבמה, בין היתר, בגלל העובדה שאנשים ממשרד המשפטים נמצאים, להעלות שוב את הנושא של נכי צה"ל.

יוסי קליימן: הוא נידון בזמנו בוועדה.

אברהם מיכאלי: זה לא בצו הזה.

יוסי קליימן: אני יודע.

יוסי קליימן: אמרתי מראש שאני יודע שזה לא בנושא.

דורית ואג: אתה מדבר על הצו לגבי ארגון נכי צה"ל.

זאב בילסקי: תעבירו את התיקון דרך האנשים שעשו את הצו הזה.

זאב בילסקי: תאמין לי, אתה גומר את זה בשבוע.

יוסי קליימן: אמרתי מראש שאני מנצל את הבמה בשביל להעלות את הנושא שוב, שכבר שלוש שנים הוא תקוע, ואף ניתנה לגביו המלצה של בג"ץ.

זאב בילסקי: תפקידי פה זה כל הדברים שתקועים, בוא נדבר אחר כך.

דורית ואג: זה הובא לוועדה, הוועדה שלחה את זה למשרד המשפטים, וארגון נכי צה"ל עשו- - -

אברהם מיכאלי: מכיוון שאנחנו מדברים כאן על אנשים שלצערנו כל שעה שחולפת, כל יום שחולף, הולך עוד אחד, אנחנו חייבים את הצו הזה בחרדת קודש לאשר, כדי שהאנשים האלה אולי יקבלו עוד איזה מינימום כדי שיוכלו- - -

2200: יש להם הרבה פנאי, אבל אין להם זמן.

אברהם מיכאלי: לצערנו.

יוסי קליימן: אני מסכים לחלוטין.

יוסי קליימן: העליתי את הנושא ההוא- - -

אברהם מיכאלי: קיבלת פה במה מאוד מכובדת שמשרד המשפטים ישמעו את הבקשה שלך, ואני מקווה שתתייחסו אל הבקשה בהתאם.

אברהם מיכאלי: מי נמצא פה מטעם מרכז הארגונים לניצולי שואה?

אברהם מיכאלי: בבקשה.

מרדכי ויזל: סליחה שאיחרתי, אבל השלטר אשם.

מרדכי ויזל: חצי שעה ומעלה חיכיתי.

מרדכי ויזל: אני יודע למה באתי ואני יודע על מה מדובר, אם אפשר בקיצור, יש לי מה להביע, כי אני מטפל בניצולי שואה משך חמישה ימים בשבוע, כמעט יום-יום, פרט ליום שני.

מרדכי ויזל: אני מטפל כמו עובד סוציאלי בנושא הזה, ואני מכיר את הבעיה הרפואית, ובעיית התרופות במיוחד.

מרדכי ויזל: יש לנו קשרים טובים מאוד עם הגברת רוס, ואנחנו מקבלים מהם את כל העזרה הדרושה, אבל גם הם לא יכולים לדעת הכול.

מרדכי ויזל: פה זה עניין תרופות.

מרדכי ויזל: שמעתי שיש הסתייגות.

מרדכי ויזל: אני לא יודע על מה מסתייגים.

מרדכי ויזל: אני יודע דבר אחד, אנשים מחכים לזה כמו למשיח.

אברהם מיכאלי: להיפך, הרחבנו.

מרדכי ויזל: רק תגידו כמה מלים שאדע על מה מדובר, ואולי יש לי הערות שלי.

אברהם מיכאלי: עוד מעט נקרא את הצו כולו, מר ויזל.

אברהם מיכאלי: תבין, על-פי הערתו הברוכה של חבר הכנסת בילסקי, האיש היום יחד עם עוד כמה חברים פה כל דקה וכל שעה מקדישים כדי לעזור לניצולים כל עוד הם פה אתנו.

זאב בילסקי: האם אדוני מוכן לפרט את תרומתו של בילסקי קצת יותר ממה שאמר במשפט האחרון...

אברהם מיכאלי: אני תמיד שמח לחזור על התרומה שלו, כי אנשים כמוהו שעסקו בזה בעבר וגם בכנסת עוסקים בזה הם יודעים איפה הבעיה.

אברהם מיכאלי: אתה מתאר את הבעיה הכאובה של התרופות, ולכן צריך לברך את ממשלת ישראל שבסוף עשתה צעד טוב.

אברהם מיכאלי: אנחנו קואליציה-אופוזיציה, אבל לפעמים כשעושים דברים טובים, מברכים על דברים טובים.

אברהם מיכאלי: אני רוצה שהדברים הטובים האלה יתורגמו למעשה, לכן "הקשיתי" איך הספיקו כבר לפרסם את המודעות לפני הצו, אבל אני מברך אותם על זה שפרסמו את המודעות, כי כל הפרסומים האלה גם מעוררים את התודעה אצל אנשים, שחלק מהם יודעים לקרוא, אם לא, בני המשפחה שלהם יודעים לקרוא.

אברהם מיכאלי: חלק לא יודעים, ביקשתי שיפרסמו גם ברוסית.

אברהם מיכאלי: מר ויזל, כל הכוונה שלנו בצו הזה כרגע היא לאשרר את מה שהממשלה החליטה, ובנוסף לקופות חולים הוספנו בצו גם ארגונים להשבת רכוש, שגם שהם יהיו זכאים לקבל את אותם פרטים, שלא יטענו נגדם את הטענה של צנעת הפרט.

מרדכי ויזל: אני בכל זאת רוצה להביא בפני כבוד היושב-ראש מה שקראתי בעיתון היום.

מרדכי ויזל: ניצולת שואה הגישה תביעה לקופת חולים, היא דרשה לא פחות ולא יותר 700 מיליון שקלים פיצוי.

מרדכי ויזל: מה הטענה שלה?

מרדכי ויזל: גרמניה משנת 67 מעבירה כספים לקופת חולים ישירות ולא דרך ממשלת ישראל.

מרדכי ויזל: קופת חולים לדעתי נפלה בפח.

מרדכי ויזל: מה היא עשתה?

מרדכי ויזל: הציעה לאישה הזאת צ'ק על 18,000 שקלים.

מרדכי ויזל: זאת אומרת, יש משהו בגו'.

מרדכי ויזל: אני לא יודע אם זה המקום.

אברהם מיכאלי: לא פה המקום.

אברהם מיכאלי: תמיד הדלת שלנו פתוחה בפניכם להעלות כל טענה.

אברהם מיכאלי: בכל ועדה בכנסת אתם תמיד בסדר עדיפות עליון, כדי שתציפו אם יש תקלה כזאת או אחרת או בעיה כזאת אחרת כדי שנוכל לפתור.

מרדכי ויזל: אנחנו נציג בפניך.

אברהם מיכאלי: כרגע בצו הזה אנחנו נותנים את הכיוון המעשי להחלטת הממשלה.

מרדכי ויזל: לפי העיתונות, ב-1 במאי הצו הזה יתפוס.

מרדכי ויזל: האם שוב יגידו כך וכך?

אברהם מיכאלי: מתי הצו הזה ייכנס?

דורית ואג: מרגע שהשר יחתום וזה יפורסם.

אברהם מיכאלי: אם נאשר היום, השר יחתום על זה מהר מאוד.

מרדכי ויזל: אולי אתם מכירים יותר, אבל אני מכיר טוב מאוד את סוג האוכלוסייה.

מרדכי ויזל: אני הייתי בן 15 כשהייתי במחנות, ועכשיו אני בן 81 עוד מעט, זה המינימום.

אברהם מיכאלי: מר ויזל, יש לנו שר משפטים שהוא נחרץ בעניין הצו הזה.

מרדכי ויזל: מתי זה יהיה?

אברהם מיכאלי: אנחנו כרגע סוגרים את הצו פה בוועדה, וזה חוזר אליו לחתימה.

מרדכי ויזל: אנשים יבואו אלי.

אברהם מיכאלי: משרד המשפטים, תוכלו להרגיע את מר ויזל מבחינת העיתוי של החתימה?

שי סומך: קודם כול, ההסדר אמור לפעול ב-10 במאי, כי יש צורך לאפשר לאנשים להתנגד.

שי סומך: הצו, אני מקווה, יתפרסם בזמן הקרוב ביותר.

אברהם מיכאלי: אם אנחנו מאשרים את זה בוועדה היום , ובעזרת השם אנחנו נאשר, יש תקופת מעבר שאתם חייבים לחתימת הצו?

דורית ואג: לא.

שי סומך: נעשה כל מאמץ שהפרסום יהיה הכי מהיר שאפשר.

מרדכי ויזל: מה זה נקרא "הכי מהיר"?

דורית ואג: אדוני, הגג של פרסום הוא עשרה ימים, אם הוא אומר "הכי מהיר", זה יהיה ב-10 במאי.

אברהם מיכאלי: אנחנו מבחינתנו, כוועדה, בוודאי לא צריכים לדרבן את השר, שהוא זה שביקש מאתנו להכניס את אישור הצו, אפילו מחוץ לסדר-היום.

אברהם מיכאלי: הניצולים יקבלו את הבשורה שהוועדה אישרה, שר המשפטים חותם מהיום להיום, כי זה עניין טכני.

אברהם מיכאלי: זה הכול.

שי סומך: נעשה כל מאמץ שזה יהיה השבוע.

מרדכי ויזל: לפי כל הפרסומים שיש, כולם מבינים זאת וכולם מתכוננים, לא רוצים לקחת תרופות, אלא רק מה-1 במאי.

מרדכי ויזל: אני מכיר את האנשים אישית- - -

זאב בילסקי: תגיד להם שייקחו תרופות, כי זה לא יהיה ב-1 במאי, שלא יהיה נזק לאנשים.

מרדכי ויזל: הפרסומים שכחו את עצמם.

מרדכי ויזל: אני אומר לכם בפירוש, רבותי, צריך להודיע תאריך מדויק, כי אנשים הולכים כמו חולמים.

מרדכי ויזל: צריך מאוד לשים לב.

מרדכי ויזל: זו נקודה מאוד חשובה.

אברהם מיכאלי: אם אני מבין, העיתוי של ה-1 לחודש, לגבי קבוצת מקבלי התרופות הקבועים זה חשוב, כי הם מקבלים הרי תרופות לחודש.

אברהם מיכאלי: אם הם לא באים ב-1 לחודש, הם יצטרכו לחכות.

אברהם מיכאלי: השאלה היא כמה.

זאב בילסקי: עופרה רוס, אחרי האישור פה ושהשר יחתום, כשאת יודעת בדיוק מתי התאריך, כדאי לצאת במודעות ולהגיד מאיזה תאריך הצו מתחיל.

מרדכי ויזל: או ברדיו.

עופרה רוס: אנחנו נודיע.

זאב בילסקי: אנשים שעולה להם 500 שקלים, לפעמים בשביל לחסוך את ה-500 שקלים- - -

עופרה רוס: אני מקווה מאוד שהצו יתפרסם והכול ייגמר.

עופרה רוס: אנחנו כבר מכינים את ההסכמים עם קופות החולים, ההעברה היא טכנית, זה באמת לא בעיה, ואני מקווה שעד ה-15 במאי הכול ייסגר.

עופרה רוס: ברגע שאני אראה שהכול נסגר, נצא בפרסום, נודיע לכולם את התאריך.

אברהם מיכאלי: השאלה איך פותרים את הבעיה של ה-1 לחודש?

אברהם מיכאלי: אפשר לקחת לתקופה חלקית?

מרדכי ויזל: אני משלם 200 שקלים לתרופה אחת, אז אמרתי לעצמי: אני לא אוציא עכשיו, אני אוציא ב-1 לחודש, אותו דבר עשרות.

מרדכי ויזל: אתם לא יודעים איזה תגובות קשות יש לאנשים.

מרדכי ויזל: חבר'ה, צריכה להיות הפעם דייקנות ויציבות.

אברהם מיכאלי: ההערה שלך חשובה מאוד.

אברהם מיכאלי: אפילו מחוץ לסדר-היום הכנסנו את הצו הזה, כדי לאשר אותו היום.

אברהם מיכאלי: החברים הנכבדים ממשרד המשפטים כבר ייקחו את האישור שלנו, יריצו לשר לחתום, אחרי זה זו פרוצדורה של פרסום.

עופרה רוס: אני לא רוצה להתחייב, כי לא דיברתי עם קופות החולים – אבל ננסה לעשות מהלך כזה: נדבר עם קופות החולים ונאמר להם שמאחר שאנחנו משערים שכל הפרוצדורה תסתיים עד ה-15 לחודש, אותם אנשים שברשימות שנעביר, ושילמו משהו, שקופת החולים תחזיר להם.

חלי גיא-אלדר: מתחילת מאי?

אברהם מיכאלי: או לחילופין אולי כבר יקנו להם את התרופה הזאת.

עופרה רוס: הם לא יודעים מי האוכלוסייה.

עופרה רוס: הם יזהו את האוכלוסייה אחרי שהם יקבלו את הקובץ שלנו.

מרדכי ויזל: זה רעיון טוב אם זה יהיה לביצוע.

זאב בילסקי: אולי קופות החולים, מכיוון שהם כל כך אסירי תודה לנו שעשינו את זה, אולי הם מוכנים לעשות את זה מה-1 לחודש, וכבר לכבד- - -

עופרה רוס: הם לא יכולים לדעת מי האוכלוסייה.

עופרה רוס: ברגע שהם יקבלו את הקובץ, הם יכולים לזכות.

אברהם מיכאלי: חברי ממשרד המשפטים, אני חושב עם היועצת המשפטית שלנו שהתחולה תהיה מה-1 במאי, ותחתמו עוד עשרה ימים.

אברהם מיכאלי: זה לא יפריע, כי ממילא מגיע להם רטרואקטיבית, ואז לא תהיה בעיה של החזרים.

עופרה רוס: אני מציעה שנדבר קודם עם הקופות לפני שאנחנו קובעים משהו שאחר כך לא יהיה ישים.

עופרה רוס: אם זה במהלך מאי, זה אותו חודש, ואם נצליח להגיע אתם להסכמה שמי שישלם ושמו יופיע בקובץ מאוחר יותר, הם יזכו אותו בסכום הזה.

עופרה רוס: זה עדיף.

עופרה רוס: ננסה להגיע אתם להסדר מהסוג הזה.

עופרה רוס: אני לא מתחייבת.

עופרה רוס: נעשה את המקסימום.

אברהם מיכאלי: מה שכן, מוסכם על כולנו, שמרגע שנאשר את הצו נעשה את כל המאמצים שההסדר הזה ייכנס לתוקף הכי מהר- -

עופרה רוס: גם אנחנו וכל המערכת.

אברהם מיכאלי: - -כדי ששום זכאית או זכאי לא יוציאו מכיסם עוד מאות שקלים.

אברהם מיכאלי: באמת מדובר במאות שקלים.

אברהם מיכאלי: מי שקונה תרופות לחודש, צריך להוציא מאות שקלים.

מרדכי ויזל: 5,000 שקל תרופות לשנה.

זאב בילסקי: בדקנו את הממוצע, זה בין 150 ל-500 שקלים לחודש.

זאב בילסקי: היושב-ראש, מותר לי להוסיף עוד משהו?

אברהם מיכאלי: בבקשה.

זאב בילסקי: מרוב התלהבות שכחתי את האנשים שתרמו ועשו הרבה מאוד, כולל ישיבות שבועיות בנושא הזה: השר הרצוג ומנכ"ל המשרד איצקוביץ, שהייתי בקשר ישיר אתו, והפעילות הנחרצת שלהם הביאה לכך שהיום אנחנו יכולים לאשר את הצו.

זאב בילסקי: ברשותך, אני רוצה שהוועדה תודה גם להם על המאמץ שהם עשו בנושא.

אברהם מיכאלי: מצטרף לברכות.

אברהם מיכאלי: לא ביקשתי מנציגת משרד הגמלאים להביא את עמדתה.

אברהם מיכאלי: גם למשרד הגמלאים מגיע יישר כוח.

שרה היפש: אנחנו כמובן תומכים מאוד בכל מה שנעשה פה.

מרדכי ויזל: אני שואל, כדי שיהיה לי ברור, שאני אגיד לאנשים ברורות.

מרדכי ויזל: זכאים – נכי רשות הזכויות לניצולי השואה זה דבר אחד, במקום הלשכה לשיקום נכים.

אברהם מיכאלי: עופרה רוס, שאלו אותי שאלות, ואני לא בקיא בכל ההגדרות.

מרדכי ויזל: אני רוצה לדעת בדיוק מי יהיה זכאי.

מרדכי ויזל: נכים ברשות לזכויות ניצולי השואה זה ברור לי.

מרדכי ויזל: מה בקשר לוועידת התביעות?

עופרה רוס: סעיף 2 גם יקבלו, ועידת התביעות- - -

מרדכי ויזל: מה עם אלו שמקבלים BEG מגרמניה, שהם לא מקבלים שום דבר?

מרדכי ויזל: זה סוג של ניצולים, אחוז די ניכר.

מרדכי ויזל: אולי הם מקבלים כמה גרושים יותר מהגרמנים לאור ועדת דורנר, אבל אלו אנשים במצב קשה מאוד, והם לא מקבלים שום דבר.

מרדכי ויזל: מה יהיה אתם?

אברהם מיכאלי: מה הגדרת התחולה, זה לא כל כך נוגע לצו, אבל אני מתאר לעצמי שכבר דנתם בזה בוועדת הכספים.

אברהם מיכאלי: איפה דנתם בזה?

זאב בילסקי: בוועדת הכספים.

אברהם מיכאלי: מר ויזל שואל לגבי קבוצה מסוימת, מקבלי רנטה מגרמניה.

מרדכי ויזל: BEG.

מרדכי ויזל: מגרמניה ישירות.

זאב בילסקי: פה מדובר על המעגל הראשון, פה מדובר על 80,000 איש.

זאב בילסקי: מוטק'ה, נער הייתי וגם זקנתי, גם לא ראיתי צדיק נעזב, לא ראיתי את זרעו מבקש לחם, אבל גם ראיתי את הפעולה פה.

זאב בילסקי: בוא נצא עכשיו עם מה שיש לנו פה, זה שיא בין-לאומי, מייד אחר כך נתכנס ונמשיך הלאה.

זאב בילסקי: יהיו לנו כספים מוועדת התביעות, ועדת התביעות תהיה מוכנה, לפי הערכתי, לתת לנו 10 מיליוני שקלים לעשר שנים, כל שנה 10 מיליוני שקלים, יהיו לנו 20 מיליוני שקלים מהחברה להשבת רכוש.

זאב בילסקי: הם הולכים לקבל הרבה מאוד כסף מבנק לאומי עוד מעט, יהיה להם כסף גם בשביל זה.

זאב בילסקי: תאמין לי, אחד הדברים הכי עצובים שראיתי בחיי הציבוריים, אדוני היושב-ראש, זה הנושא הזה.

זאב בילסקי: זה לא ייאמן איך שנתיים.

זאב בילסקי: אם לא היו פה אנשים שפרסמו כתבות, שהלכו ודחפו את העניין הזה וחברי כנסת נמרצים, העסק הזה היה עוד שוקע בתהום הנשייה.

זאב בילסקי: נפטרו כבר מאות ניצולי שואה שלא זכו במה שהממשלה החליטה לתת להם.

זאב בילסקי: יש החלטה של הממשלה לתת להם את זה.

זאב בילסקי: גם היום, כשאנחנו עושים מה שאנחנו עושים, ובלית ברירה אנחנו מתפשרים על ה-90%, על ה-80%, כי יש כסף נוסף.

זאב בילסקי: בחיים שלי לא ראיתי שיש גם החלטה וגם כסף, תמיד בבניין הזה יש או החלטה ואין כסף, או יש כסף ואין החלטה.

זאב בילסקי: פה מ-2008 החלטת ממשלה שקבעה את הנושא הזה של התרופות.

זאב בילסקי: אני עוד זוכר שבהחלטת הממשלה כתוב שמנכ"ל משרד הבריאות בתוך 120 יום יסדר את עניין הרשימות.

זאב בילסקי: אני לא מאמין.

זאב בילסקי: התעמקתי בעניין הזה, מוטק'ה ויזל, ולא ראיתי אף פעם דבר כל כך זועק כמו הנושא הזה.

זאב בילסקי: לכן מה שאני מציע עכשיו, נברך על הטוב.

זאב בילסקי: יש לנו היום ברוך השם יושב-ראש פה שעוזב הכול כדי לעשות את הדבר הזה.

זאב בילסקי: בוא נצא מפה עם אישור של הצו, מכאן נלך לשר המשפטים, היום במליאה אני אעמוד לידו, אני אבדוק אם הוא כבר חתם על הצו, ובצורה כזאת נצא.

זאב בילסקי: איך שנסיים את זה נמשיך הלאה עם כל האחרים.

אברהם מיכאלי: מר ויזל, שתהיו בריאים עד 120.

אברהם מיכאלי: בואו נקרא את הצו, למען הפרוטוקול, ואז נצביע עליו.

חלי גיא-אלדר: צו הגנת הפרטיות (קביעת גופים ציבוריים) (תיקון), התש"ע-2010 "בתוקף סמכותי לפי פסקה (2) בהגדרה "גוף ציבורי" שבסעיף 23 לחוק הגנת הפרטיות, התשמ"א-1981, ובאישור ועדת החוקה חוק ומשפט של הכנסת, אני מצווה לאמור: בסעיף 1 לצו הגנת הפרטיות (קביעת גופים ציבוריים), התשמ"ו-1986, בפסקה (2) בטור ב', אחרי פסקת משנה ג יבוא: "ד.

חלי גיא-אלדר: לגבי מי שנמנה עם חברי אותה קופת חולים והוא ניצול שואה הזכאי להטבות מקופת החולים לפי דין או הסכם, למעט ניצול שואה שהודיע בכתב לגוף הציבורי אשר מעביר את המידע על התנגדותו למסירת המידע - שם משפחה, שם פרטי, ומס' תעודת זיהוי; בפסקת משנה זו, "הסכם" - הסכם בין מדינת ישראל לבין קופת חולים, וכן הסכם אחר, לרבות הסכם עם החברה להשבת נכסים של נספי שואה, שאישר שר המשפטים לעניין פסקת משנה זו בהודעה ברשומות.

חלי גיא-אלדר: "

אברהם מיכאלי: האם לא צריך את ההרחבה גם בחלק העליון?

חלי גיא-אלדר: לא, משום שבחלק העליון כתבנו רק הסכם.

חלי גיא-אלדר: אני רק רוצה להדגיש שוב ואמרתי את זה לחבר הכנסת בילסקי, שימו לב שגם ההסכם עם החברה להשבת נכסים של נספי שואה טעון אישור של שר המשפטים.

אברהם מיכאלי: בוודאי.

אברהם מיכאלי: למען הסר ספק הכנסנו את זה בפנים.

אברהם מיכאלי: מי בעד?

אברהם מיכאלי: הצבעה בעד אישור ההסכם - פה אחד צו הגנת הפרטיות (קביעת גופים ציבוריים) (תיקון), התש"ע-2010 אושר, בכפוף לשינויים

דורית ואג: פה אחד.

אברהם מיכאלי: פה אחד.

אברהם מיכאלי: אנחנו מברכים את הממשלה ואת היוזמים שהגענו למצב הזה, ואני מקווה שהנזקקים יחיו עד 120, שלפחות יהיו בריאים, אבל לתרופות שיזדקקו שיהיה.

אברהם מיכאלי: הישיבה נעולה.